INFORMACIJA

O DRUGOM JAVNOM SLUŠANjU

ODBORA ZA ZAŠTITU ŽIVOTNE SREDINE NA TEMU:

„UPRAVLjANjE KOMUNALNIM OTPADOM U REPUBLICI SRBIJI“,

ODRŽANOM 7. NOVEMBRA 2014. GODINE

 Odbor za zaštitu životne sredine je, na osnovu odluke donete na Šestoj sednici, održanoj 24. oktobra 2014. godine, dana 7. novembra 2014. godine, održao Drugo javno slušanje na temu: “Upravljanje komunalnim otpadom u Republici Srbiji“.

 Javnom slušanju su prisustvovali članovi Odbora: Branislav Blažić (predsednik), Adriana Anastasov, Boban Birmančević, Jezdimir Vučetić, Sonja Vlahović, Gordana Zorić, Nada Lazić i Milan Korać, zamenik člana, kao i Velinka Tošić, narodni poslanik.

 Učesnici javnog slušanja, bili su predstavnici Ministarstva poljoprivrede i zaštite životne sredine: Stana Božović, državni sekretar, Slobodan Erdeljan, pomoćnik ministra, Radmila Šerović, načelnik Odeljenja za upravljanje otpadom, Zoran Ibrović, načelnik Odeljenja za harmonizaciju pravnih propisa u oblasti životne sredine, Aleksandra Došlić, načelnik Odeljenja za prirodne resurse, Dušanka Stanojević, načelnik Odeljenja za zaštitu voda i zemljišta, Marija Trikić, pomoćnik direktora Zavoda za zaštitu prirode, Slavica Stojanović, rukovodilac Grupe za sistemsko upravljanje projektima u oblasti zaštite životne sredine, Jovana Majkić, Olivera Topalov, Jasmina Murić i Sonja Gašić, savetnici; Filip Radović, direktor Agencije za zaštitu životne sredine; Goran Trivan, sekretar i Filip Abramović iz Sektora za upravljanje otpadom Sekrtetarijata za zaštitu životne sredine; Svetlana Marušić, savetnik za nove tehnologije u Pokrajinskom sekretarijatu za urbanizam, graditeljstvo i zaštitu životne sredine; Siniša Mitrović, savetnik predsednika Privredne komore Srbije; Ričard Masa, Delegacija EU u Srbiji; Nedeljko Milosavljević, direktor JKP „Duboko“ Užice; Radomir Stevanović, direktor REC „Eko Tamnava“ Ub; Bojan Gavrić i Dragan Jovanović, Regionalna deponija Srem – Mačva; Milan Gutić, predsednik klastera građevinsko-komunalne delatnosti „Panonija“ iz Novog Sada, Ljubinka Kaluđerović, sekretar Odbora za zaštitu životne sredine i vanredne situacije Stalne konferencije gradova i opština; CEDEF: Jovanka Arsić Karišić, predsednik UO, Maja Barać Stojanović, projekt direktor i Darija Jorgovanović, asistent na projektu; Udruženje reciklera Srbije: Nenad Ratković, Ninoslav Milenković, Marija Micaković i Toni Petrović; Dragan Diplarić, zamenik direktora Privrednog društva za ekološku delatnost „Orses“; Lazar Krnjeta, PU „Komdel“; Darija Šajin, Arhus centar Novi Sad; Bojan Marković, direktor A.S.A. Eko Beograd za Srbiju; Jelena Mićić, Centar modernih veština; Miloje Vojinović, Društvo za ekološku i sanitarnu zaštitu d.o.o „Visan“; Nataša Kuburović, *ECO ENERGY ENGINEERING & CONSULTING*; Laslo Vadleve; Marko Vujačić, UNDP.

 Otvarajući skup, predsednik Odbora istakao je rekao da ovo javno slušanje samo jedno u nizu javnih slušanja, koja će se baviti različitim pitanjima koja pogađaju životnu sredinu, a nedovoljno se o njima govori. Izrazio je nadu da će ovakvi skupovi otvoriti mogućnost za saradnju članova Odbora sa predstavnicima Ministarstva i stručne javnosti i pokazati na koji način treba prići određenim problemima u životnoj sredini u Srbiji i započeti njihovo rešavanje. Istakao je da postoji potreba za dolazak stranih kompanija u Srbiju, koje će osim novca, uložiti svoje znanje i iskustvo. Kada je u pitanju tema javnog slušanja, istakao je da će, na osnovu rasprave i predloga učesnika, Odbor i Ministarstvo zajedno doneti određene zaključke, koji će predstavljati jasne i obavezujuće smernice šta treba da bude učinjeno. Naglasio je da Srbija može i mora da stvori zdravu životnu sredinu za svoje građane.

 U prvom delu javnog slušanja, u svom obraćanju, Stana Božović, državni sekretar Ministarstva poljoprivrede i zaštite životne sredine, istakla je da je tema upravljanja komunalnim otpadom u Srbiji vrlo kompleksna i zahtevna – i kad je u pitanju sistem finansiranja, ali i unapređenje i dostizanje standarda EU. Naglasila je da je neophodan multisektorski pristup kako bi se radilo na postizanju rezultata u oblasti životne sredine. Navela je da su formirane mnoge radne grupe, u koje su uključene i privreda i industrija i nevladine organizacije i resorna ministarstva. Integralni sistem upravljanja otpadom predstavlja niz delatnosti i aktivnosti koje podrazumevaju prevenciju nastojanja otpada, smanjenje količine otpada i njegovih opasnih karakteristika, tretman otpada, planiranje i kontrolu delatnosti i proces upravljanja otpadom, transport otpada, uspostavljanje reda, zatvaranje i održavanje postrojenja, monitoring i savetovanje i obrazovanje u vezi delatnosti i aktivnosti na upravljanju otpadom. Ovaj sistem se zasniva na izboru i primeni efikasnih tehnologija kojima se ostvaruju specifični ciljevi. Nacionalna strategija upravljanja otpadom za period 2010. do 2019. godine, koju je Vlada Republike Srbije usvojila 2010. godine u fazi je revizije, posebno u delu upravljanja komunalnim industrijskim otpadom i to u delu analize novih pravaca za unapređenje ovog sistema, u skladu sa zahtevima i planovima EU. Postojeće stanje u lokalnim samoupravama Republike Srbije karakterišu nepouzdan i nepotpuni podaci o količini i generisanju komunalnog otpada, kao i nedovoljne aktivnosti na primeni selekcije otpada. Kada su u pitanju evropske integracije, predviđeno da u sistem upravljanja otpadom bude uloženo oko 2,8 milijardi evra. Istakla je da je na nama je odgovornost da fondove Evropske unije iskoristimo na najbolji mogući način. Kada se radi o finansiranju projekata iz oblasti životne sredine, naglasila je da je pri kraju definisanje pitanja Fonda i pitanje namenskih sredstava, o čemu će Odbor biti obavešten u narednih 15 dana.

 Filip Radović, direktor Agencije za zaštitu životne sredine, osvrnuvši se na izveštaj o napretku, istakao je da je u tom izveštaju navedeno da je došlo do napretka u izveštavanju, što je posao Agencije za zaštitu životne sredine. Ukazao je na to da Srbija od 2006. godine prikuplja podatke o komunalnom otpadu, a 2010. godine je prešla na trenutni sistem izveštavanja. 2013. godine, kad je reč o informacionim tehnologijama, načinjen veliki korak, što je dovelo do toga da broj izveštaja sa 1200 poraste na 1900 (ali još uvek nedostaje oko 7000 izveštaja, zbog čega su širom Srbije pokrenuti brojni prekršajni postupci). Od 168 javnih komunalnih preduzeća u Srbiji, Agenciju je izvestilo 106. Naglasio je da se mora obratiti pažnja na to koliko su podaci u izveštajima verodostojni. Skrenuo je pažnju na to da se lokalna javna komunalna preduzeća ne pridržavaju Pravilnika o metodologiji. Kako bi problemi koji zbog toga nastaju bili prevaziđeni, Agencija je pokrenula projekat pod nazivom „Monitoring tokova otpada“, koji je podržala Kraljevina Norveške, i koji bi trebalo da doprinese tome da se dobijaju relevantni podaci. Obavestio je Odbor o tome da je pripremljen i projekat podizanja kapaciteta lokalnih samouprava u upravljanju otpadom, za koji još uvek tražimo finansijera, a koji će drastično unaprediti naš odnos prema Evropskoj agenciji, kao i prema Eurostatu. Istakao je da je potpisan memorandum sa Romskim nacionalnim savetu, s obzirom da se veliki broj romske populacije (oko nekoliko desetina hiljada) bavi sakupljanjem komunalnog otpada. Cilj je da se obezbedi socijalna inkluzija sakupljača, koji će moći da plate porez, a da za uzvrat budu dobiju zdravstveno osiguranje. Istovremeno, država će imati uvid u kretanje velike količine otpada.

 Svetlana Marušić, savetnik pokrajinskog sekretara za urbanizam, graditeljstvo i zaštitu životne sredine, istakla je da, s obzirom da je AP Vojvodini, u skladu sa Zakonom o upravljanju otpadom i u skladu sa Zakonom o poverenim određenim nadležnostima AP Vojvodini, poverena oblast upravljanja otpadom na teritoriji AP Vojvodine, podaci o otpadu koji se odnose na Republiku Srbiju, reflektuju se i na AP Vojvodinu. Dala je kraći pregled regionalizacije i uspostavljanje regionalnih centara za upravljanje otpadom u AP Vojvodini (u Subotici, Inđiji, Somboru, Vršcu, Mitrovici, Pančevu, Kikindi, Zrenjaninu i Novom Sadu), istakavši da je, po njenom mišljenju, predviđen veći broj ovakvih centara u odnosu na potrebu. Svi ovi centri su uspostavljeni na osnovu potpisanih međuopštinskih sporazuma. Istakla je da je jedna od aktivnosti Sekretarijata koja ide u prilog poboljšanja stanja u upravljanju komunalnim otpadom podsticanje korišćenja otpada u energetske svrhe. Cementara Lafarž je dobila dozvolu za termički tretman separisanog komunalnog i indrustrijskog otpada i tu delatnost obavlja vrlo dobro. Istakla je da je važno iznaći finansijske izvore, kako bi se postojeće deponije prevele u regionalnu deponiju, kako bi bilo omogućeno sakupljanje otpada iz više opština na široj teritoriji Republike Srbije.

 U diskusiji povodom prvog dela, učestvovali su: Branislav Blažić, Boban Birmančević, Goran Trivan i Milan Korać.

 Naglašena je potreba da se utvrdi zašto su blokirani određeni projekti, kao i neophodnost da Ministarstvo izađe na teren. Istaknuto je i da će Odbor, kako bi došao do prave istine i pobrinuo se da navedeni problemi budu rešeni, takođe mora izaći na teren. Ukazano je na to da se svaki danpovećava se broj divljih deponija. Skrenuta je pažnja na to da je na čišćenje divljih deponija u poslednjih deset godina potrošeno mnogo novca, koji je mogao biti korišćen za izgradnju svih predviđenih regionalnih deponija u Srbiji.

 Ukazano je na potrebu da se, u narednom periodu, preko nadležnih institucija: Agencije za zaštitu životne sredine i Ministarstva poljoprivrede i zaštite životne sredine, pronađe način da zakonom građani budu zaštićeni od samih sebe kada je u pitanju zaštita životne sredine.

 Istaknuto je da je neophodno zakonom urediti ovu oblast, u tom smislu da lokalne samouprave imaju obavezu da spreče nastajanje novih divljih deponija i saniranja postojećih. Po uzoru na evropske zemlje, rešenje bi trebalo tražiti u dobrim i sprovodivim zakonima, kao i u jačanju inspekcija i pooštravanju sankcija. Izraženo je mišljenje da pitanje upravljanja otpadom nije samo tehničko, već i pitanje vaspitanja građana i toga da li se oni ponašaju prema određenim utvrđenim pravilima. Naglašeno je da je životna sredina je pitanje svih nas, a istovremeno predstavlja jedan od najznačajnijih segmenata pristupanja EU i neophodno je zajedno raditi na stvaranju uslova za što bolju životnu sredinu. Odbor je obavešten o tome da je formirana Direkcija za upravljanje otpadom u Gradu Beogradu, kao institucija u gradu koje će se samo time baviti, kao i o započetim projektima. Naglašeno je da su Srbiji potrebni projekti, ali ne bilo koji, nego urađeni po standardima onih koji hoće da ih finansiraju, a to znači EU.

 Predsednik Odbora istakao je da, posle održanih javnih slušanja, treba prirediti jednu publikaciju, koja će predstavljati predloge za rešavanje konkretnih problema koji u ovoj oblasti postoje. Odbor bi u tom poslu bio koordinator, koji će zajedno sa svim učesnicima javnih slušanja predložiti rešenja, sa kojima će, zajedno sa Ministarstvom, izaći pred Vladu, kako bi se ostvario određeni napredak u zaštiti životne sredine.

 U drugom delu javnog slušanja, Jovanka Arsić Karišić, predsednik Upravnog odbora CEDEF-a, istakla je da je CEDEF partner Odbora u organizaciji ovog javnog slušanja, istakavši da je CEDEF, u saradnji sa Privrednom komorom Srbije, Ministarstvom energetike i zaštite životne sredine, Agencijom za zaštitu životne sredine i Sekretarijatom za zaštitu životne sredine Grada Beograda, organizovao sedam javnih dijaloga na temu upravljanja komunalnim industrijskih otpadom, koji su okupili više od 1500 učesnika. Na osnovu svih informacija, sugestija i primedbi koje su iznete na javnim dijalozima, napravljena je publikacija „Upravljanje komunalnim industrijskim otpadom u Beogradu i Republici Srbiji“. Teme sedam javnih dijaloga bile su: Upravljanje komunalnim otpadom, Upravljanje industrijskim otpadom, Tehnologije i oprema za upravljanje otpadom i tretman otpadnih voda i način i izvori finansiranja, Reforma javno-komunalnih preduzeća i uloga lokalne zajednice, Zelena industrija i potencijale reciklaže - Šansa za budućnost Srbije, Tretman opasnog i posebnih tokova otpada u Republici Srbiji. Nakon svih tih javnih dijaloga je, na zahtev učesnika, napravljen i Okrugli sto na temu „Deponije u Srbiji, uzrok ili rešenje problema“. Ukratko je iznela sve uočene probleme i preporuke za njihovo rešavanje, koje su i obuhvaćene u navedenoj publikaciji. Istakla je da je jedan od prioriteta Srbije u procesu pristupanja Evropskoj uniji usaglašavanje sa Poglavljem 27 koje se odnosi na zaštitu životne sredine. Na tom planu je jedan deo posla realizovan: donet je deo zakonskog okvira, ali se zakoni sprovode u nedovoljnoj meri. Nepostojanje kompletne regulative i nesprovođenje postojeće predstavlja veliki problem Srbije. Ukazala je na to da cilj Republike Srbije treba da bude uspostavljanje principa cirkularne ekonomije sistema u kome svi proizvodi mogu ponovo da se iskoriste, u kome se otpad neće ni stvarati, što je cilj i EU. Naglasila je da postoje veliki i mali izazovi kada se radi o ovoj oblasti: veliki izazovi su finansijska ulaganja za uvođenje savremenih procesa tehnologija i menadžmenta, a manji izazov je dobra volja, dobra organizacija i komunalna disciplina. Predstoji nam kontinuirani rad na promeni svesti i edukaciji građana, industrije i svih proizvođača otpada kroz javne obuke, edukativne kampanje u školama, na radnom mestu i svim aspektima života. Zaključila je da samo uz dobru volju, primenjivu regulativu, manje administracije i birokratije, možemo da kreiramo povoljniji investicioni ambijent i na lokalu, radi privlačenja privatnih koncesionara i veće primene ugovora o javnom privatnom partnerstvu. Time se stvaraju uslovi za zeleno zapošljavanje i nova radna mesta, što nam je cilj.

 Predsednik Odbora istakao je da će razvoj ekološke svesti u Srbiji će biti tema posebna javna rasprava, koja će rezultirati konkretnim predlozima i kada su u pitanju predškolske ustanove i kada su u pitanju škole, i kada je u pitanju rad sa građanima, i uopšte kako preko medija, sa ciljem da razvijemo i podignemo na viši nivo ekološku svest građana Srbije.

 Lazar Krnjeta iz Poslovnog udruženja komunalnih preduzeća „Komdel“, osvrćući se na nedostatke kad je u pitanju upravljanje otpadom, istakao je da postoje strategije upravljanja otpadom, ali da strateška dokumenta koja iza sebe nemaju plan implementacije u prvoj godini njihove realizacije malo vrede. Naglasio je da su implementacioni planovi loši i da nedostaju u našoj praksi. Ukazao je na to da nemamo ljude koji umeju da kreiraju kvalitetne projekte i nemamo ljude koji umeju da realizuju projekte koji postoje. Ukazao je na redosled rešavanja problema, odnosno da se kod nas primenjuje metodologija redosleda rešavanja problema „od repa“. Ukazao je na to da moramo prvo da investiramo, da podignemo kapacitete operatera sistema (vozne kapacitete i posude za prikupljanje otpada), da tu mrežu raširimo i na područja koja nisu obuhvaćena.

U Srbiji imamo neuređen sistem od početka. Istakao je da je drugi prioritet, koji bi doveo do napretka, pokretanje i realizacija projekata. Kada se radio o tome, treba da zatražimo pomoć od onih koji su toj oblasti vičniji.

Treći prioritet, na koji je ukazao, je primena principa EU „zagađivač plaća“ i „potrošač plaća“. Naglasio je da se sistem upravljanja otpadom neće razvijati ako se u njega ne ulaže, a jedini izvor sredstava za ulaganje u taj sistem su cene komunalnih usluga. Iz tog razloga, po njegovom mišljenju, moramo više para da izdvojimo za to. Stav „Komdela“ je da kičma ovog sistema treba da bude dominantno u državnim rukama, zato što tu postoje određeni rizici, dok postupke primarne i sekundarne separacije, mehaničko-biološke prerade, iskorišćenja otpada, treba prepustiti zainteresovanim ulagačima. Istakao je da treba da imamo u vidu da su sredstva EU iz IPA fondova dostupna javnom sektoru, a privatnom kapitalu nisu. Zato je kombinovani sistem dobro rešenje, gde se postepeno otvara prostor za partnerstvo, a da se kičma sistema zadrži u državnim rukama. Zaključio je da postoji nacionalni, državni interes, da razvijamo i podstičemo sve vidove separacije, a sa druge strane postoji ekonomski interes svih subjekata koji spadaju u tzv. zelenu ekonomiju i reciklažnu industriju.

 U diskusiji koja je usledila, učestvovali su: Filip Radović, Bojan Gavrić, Nataša Kuburović, Branislav Blažić, Radomir Stevanović, Miloje Vojinović, Dragan Jovanović, Bojan Marković, Nedeljko Milosavljević, Radmila Šerović i Milan Gutić.

 U ovom delu diskusije, govornici su izlagali probleme sa kojima se u svom radu u oblasti upravljanja komunalnim otpadom svakodnevno sreću, a primedbe su se najviše odnosile na: neprilagođenu zakonsku regulativu u oblasti zaštite životne sredine i različita zakonska ograničenja koja utiču na neefikasnost, neadekvatno određivanje regionalnih deponija po oštinama, mešanje politike u ovu oblast, neopremljenost lokalnih samouprava (i kad su u pitanju ljudski kadrovi, i u materijalnom smislu), nepostojanje preciznih podataka po opštinama u vezi sa komunalnim otpadom, teškoće u ostvarivanju projekata, kakvi su i da li uopšte postoje sistemi kontrole komunalnih preduzeća, rešavanje pitanja primarne selekcije itd.

 Istaknuto je da ovo javno slušanje predstavlja ohrabrenje i doprinosi utisku da odgovornost postoji i da će ona doneti rezlutate.

 Istaknuto je da podaci o obavljanju komunalnih delatnosti u opštinama i gradovima postoje i da se svi do određenog roka upućuju Vladi, kako bi redovno bila upoznata sa stanjem u komunalnoj privredi, i to ne samo kad je u pitanju prikupljanje komunalnog otpada, već za svih 14 komunalnih delatnosti.

 Radmila Šerović, načelnik Odeljenja za upravljanje otpadom u Ministarstvu poljoprivrede i zaštite životne sredine, nakon diskusije se ukratko osvrnula na ono što je u planu za naredni period u ovoj oblasti, a između ostalog je navela i predstojeće izmene i dopune Zakona o upravljanju otpadom, kao i neophodnost revizije Strategije. Pomenula je da gašenje Fonda za zaštitu životne sredine nepovoljno uticalo i na lokalne samouprave, i na samo Ministarstvo, čime je onemogućen strateški pristup unapređivanju ove oblasti. Stoga je izrazila zadovoljstvo što je osnovana radna grupa koja radi na iznalaženju novog modela finansiranja. Pomenula je i da je pitanje jačanja kapaciteta inspekcija koje će kontrolisati regionalne sisteme, jedno od osnovnih i potvrdila da se ide u tom smeru. Takođe je istakla da na sastancima u regionima i jedinicama lokalnih samouprava i gradovima, tim Ministarstva stalno radi na jačanju kapaciteta i podizanju javne svesti.

 Predsednik Odbora je konstatovao da su diskusije bile izuzetno korisne i konstruktivne i najavio sledeće javno slušanje Odbora koje će za temu imati industrijski i opasan otpad.

 Sastavni deo Informacije čine stenografske beleške, sačinjene na osnovu tonskog snimka javnog slušanja.